《慈竹》
宋代·乐史

蜀中何物灵，有竹慈为名。
一丛阔娄处，森森数十茎。
长茎复短茎，枝叶不峥嵘。
去年笋已长，今年筍又生。
高低相倚赖，浑如长幼情。
孝子侍父立，顺孙随祖行。
慈爱必孝顺，根枝信天成。
吾闻唐之人，孝行常忻忻。
郓州张公艺，九世同一门。
大帝闻其名，衡茅降至尊。冯宿卬岁时，
随父庐祖坟。父子相随孝，
灵芝特地春。北海吕元简，
四世为家主。以至牛马羊，
异母皆相乳。虞乡董恭直，
鞠养诸孤遗。鸲鹆与鸦鹊，
同巢而共枝。孝行动天地，
鸟兽皆随时。又闻猓然兽，
死不相弃离。暾{左虫右禺}与鲛鱼，
子母长相随。兽面而人心，此兽信有之。兽心而人面，其人诚可悲。
李钧为侍御，弃母在温州，
母因殍饿死，甘旨何悠悠。
光禄李玕者，亦是斯人流。
有母不侍养，异居经千秋。
唐家法网宽，贷死流遐陬。
崔湜为侍郎，天子赐瓜香。
携归与爱妾，老母不得尝。
一旦恶贯盈，杀之於路傍。
越公钟绍京，至孝何殊常。
少时得果瓜，先解进高堂。
长大遇玄宗，荣华不可当。
孝者名常新，逆者污人伦。
人既不如竹，乃是一埃尘。
夫为人子者，莫若事尊亲。
夫为人父者，莫若教儿孙。
积善与行孝，可以立其身。
我愿移此竹，栽於率土滨。
使彼行人见，皆为慈孝人。

作者简介：（930—1007）抚州宜黄人，字子正。仕南唐为秘书郎。入宋，为平厚县主簿。太宗太平兴国五年，以现任官举进士，赐及第。历三馆编修、直史馆，知舒、黄、商州，以老疾分司西京。为官颇以贿闻，然勤于著述。自太宗雍熙至真宗咸平间，献所著书《贡举事》、《登科记》、《广孝传》、《总仙记》、《上清文苑》、《广卓异记》、《仙洞集》等凡八、九百卷，尤以《太平寰宇记》著名。